Verkeersdepartement se kluis oopgesny, beroofGroot skade is aan die verkeersdepartement in Belfast aangerig. (Foto: SAPD) Die polisie in Belfast in Mpumalanga is op die spoor van verdagtes nadat die plaaslike verkeersdepartement Woensdagaand beroof is. Brig. Selvy Mohlala, woordvoerder van die polisie, sê inligting dui daarop dat vier gewapende mans die perseel betree en die veiligheidswagte geboei het. Die verdagtes het vandaar na die kluis gegaan, dit oopgesny en ŉ onbekende bedrag kontant gebuit voordat hulle op die vlug geslaan het. Dit blyk uit foto’s wat verskaf is dat groot skade tydens die rooftog aan die verkeersdepartement aangerig is. Mohlala versoek dat enige inligting rakende die voorval by ao. Shane Coetzee by 084 510 4761 of die Misdaadstopnommer by 08600 10111 aangemeld word. Groot skade is aan die verkeersdepartement in Belfast aangerig. (Foto: SAPD)